E ardhmja e BE-së pas ratifikimit të Traktatit të Lisbonës
Espertët diskutojnë zgjerimin e Bashkimit Evropian dhe interesat e tij strategjike në vendimet për pranimin e anëtarëve të rinj
Vota e Irlandës i hapi rrugën krijimit të postit të Presidentit të BE-së. Posti i ri që pritet të ketë kompetenca të zgjeruara, synon të forcojë pozitën e këtij blloku prej 27 vendesh në arenën ndërkombëtare. Çështja më e vështirë tani në diskutim është se sa pushtet dhe influencë duhet të ketë presidenti i ri i Bashkimit Evropian. Ish Kryeministri i Britanisë së Madhe, Tony Blair, e ka bërë të qartë synimin e tij për postin e presidenti, por ka zëra të tjerë që postin e presidentit ta mbajnë zyrtarë që janë më shumë teknokratë. Nëse traktati ratifikohet edhe nga Polonia dhe Republika Çeke, parlamentet e të cilave e kanë miratuar atë, do të krijohet edhe posti i ministrit të jashtëm, i cili do të jetë i ngarkuar për çështjet politike dhe financat, si dhe një trup diplomatik evropian. Të dy këto pozita do të jenë nën nivelin e udhëheqësve të vendeve anëtare dhe pozita e presidenti të komisionit evropian, që aktualisht mbahet nga José Manuel Barroso i Portugalisë do të qendrojë. Në kushtet e reja Parlamenti Evropian do të ketë më shumë pushtet në forcimin e demokracisë evropiane, tha Justin Vaïsse, i Institutit Brookings, ish këshilltar i posaçëm i Ministrisë së Jashtme të Francës. Ratifikimi i Traktatit të Lizbonës, tha John Bruton, ambasador i Bashkimit Evropian në Shtetet e Bashkuara, bën që vemendja të përqendrohet tani në sfidat që ndesh Evropa, nga ekonomia, ndryshimet klimatike e energjia tek bashkëpunimi në luftën kundër krimit. Disa kritikë thonë se Traktati i Lizbonës është thjesht kushtetutë që krijon një supershtet. Por ekspertët e ftuar në diskutimin e Institutit Brookings thanë se ai është një pakt mes shteteve sovrane, që do të ndjekin politikat e tyre të brendëshme dhe të jashtme dhe Shtetet e Bashkuara do të vazhdojnë të kenë ndikimin e tyre tek shtetet anëtare në baza individuale. Federiga Bindi e Institutit Brookings tha se në fakt traktati e bën Bashkimin Evropian më të efektshëm në marrëdhëniet me botën. Por Charles Kupchan i Këshillit për Marrëdhënit me Jashtë dhe profesor në Universitetin Georgetown, u shpreh me rezerva optimist për suksesin e Bashkimit Evropian. Megjithëse Traktati i Lizbonës është një istrument kohezioni, tha ai, Evropa ka përjetuar vitet e fundit tendenca centrifugale rinacionalizimi. . Miratimi i Traktatit të Lisbonës, tha Ralf Fuecks, President i Fondacioni gjerman Heinrich Böll, tha se Traktati i Lizbonës i jep një frymëmarrje më të madhe demokracisë evropiane. . Zoti Fuecks tha gjithashtu se me ratifikimin e Traktatit të Lizbonës zgjerimi i Bashkimit Evropian duhet të vazhdojë me një ritëm të përshpejtuar, duke marrë veçanërisht në konsideratë aspirtat e vendeve të Ballkanit Perëndimor që kanë kërkuar të anëtarësohen. Profesori i Universitetit të Oksfordit, Timothy Garton Ash, tha se anëtarësimi i vendeve të Ballkanit Perëndimor në BE është tashmë në proces dhe në kohën e duhur do të merret një vendim për to, por ai theksoi se është në interesin strategjik të Bashkimit anëtarësimi i Turqisë veçanërisht, si dhe Gjeorgjisë dhe Ukrainës. Vota “po” e irlandezëve për Traktatin e Lizbonës i jep fund një dekade debatesh për reformën institucionale të BE-së.